CELEX: 32017D0427
Language: sk
Date: 2017-03-08 00:00:00
Title: Vykonávacie rozhodnutie Komisie (EÚ) 2017/427 z 8. marca 2017, ktorým sa mení vykonávacie rozhodnutie 2012/535/EÚ, pokiaľ ide o opatrenia na prevenciu šírenia Bursaphelenchus xylophilus (Steiner et Buhrer) Nickle et al. (háďatka borovicového) v rámci Únie [oznámené pod číslom C(2017) 1482]

10.3.2017   
               
               
                  SK
               
               
                  Úradný vestník Európskej únie
               
               
                  L 64/109
               
            VYKONÁVACIE ROZHODNUTIE KOMISIE (EÚ) 2017/427
      z 8. marca 2017,
      ktorým sa mení vykonávacie rozhodnutie 2012/535/EÚ, pokiaľ ide o opatrenia na prevenciu šírenia Bursaphelenchus xylophilus (Steiner et Buhrer) Nickle et al. (háďatka borovicového) v rámci Únie
      
         
            [oznámené pod číslom C(2017) 1482]
         
      
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3 štvrtú vetu,
      keďže:
      
                  (1)
               
               
                  Vzhľadom na kritickú situáciu v súvislosti s háďatkom borovicovým v Portugalsku a na niektoré zistenia v Španielsku bola v septembri 2014 zriadená osobitná skupina zložená z odborníkov z niekoľkých členských štátov, ktorej cieľom bolo podporiť Portugalsko pri zamedzení šírenia a Španielsko pri eradikácii háďatka borovicového na ich území a zároveň zabrániť jeho rozšíreniu do zvyšnej časti územia Únie.
               
            
                  (2)
               
               
                  Osobitná skupina pre háďatko borovicové uverejnila 22. Júna 2016 správu obsahujúcu niekoľko odporúčaní. Okrem toho boli v rámci projektu REPHRAME (2) získané ďalšie vedecké poznatky.
               
            
                  (3)
               
               
                  Je nevyhnutné vymedziť pojem „drevina zasiahnutá požiarom alebo víchrom“, aby bolo možné identifikovať náchylné dreviny, na ktoré sa majú prijaté opatrenia vzťahovať.
               
            
                  (4)
               
               
                  Európska organizácia pre ochranu rastlín vypracovala medzinárodné normy týkajúce sa pohotovostných plánov. S cieľom zaručiť súlad s týmito medzinárodnými normami (3) a zlepšiť zrozumiteľnosť a účinnosť pohotovostných plánov by sa mali v pravidlách týkajúcich sa pohotovostných plánov podrobnejšie stanoviť úlohy zodpovedných úradných orgánov, laboratórií a prevádzkovateľov.
               
            
                  (5)
               
               
                  S cieľom znížiť administratívnu záťaž a zohľadniť zlepšenie situácie vyplývajúce zo záverov kontrol, ktoré boli doposiaľ vykonané v Portugalsku a Španielsku, by sa výsledky kontrol vykonaných v súlade s článkom 11 ods. 3 vykonávacieho rozhodnutia Komisie 2012/535/EÚ (4) mali predkladať raz za rok a nie každý mesiac. Výsledky opatrení prijatých podľa článkov 6 a 7 uvedeného rozhodnutia by sa v relevantných prípadoch mali oznamovať každý rok do 30. apríla, aby sa zabezpečilo včasné predloženie relevantných informácií týkajúcich sa obdobia pred začiatkom obdobia letu vektora.
               
            
                  (6)
               
               
                  Zo skúseností z Portugalska a zo Španielska, ako aj z technických a odborných štúdií vyplýva, že detekcia háďatka borovicového na zdravo vyzerajúcich boroviciach je veľmi nepravdepodobná, pričom odber vzoriek z odrezaných kmeňov, zvyškových odrezkov a prirodzeného odpadu vykazujúcich známky aktivity hmyzích vektorov môže byť veľmi dôležitým nástrojom na zisťovanie prítomnosti háďatka borovicového v oblastiach, v ktorých sa príznaky jeho výskytu neočakávajú. Prílohy I a II k vykonávaciemu rozhodnutiu 2012/535/EÚ by sa preto mali zodpovedajúcim spôsobom zmeniť.
               
            
                  (7)
               
               
                  Dôkazy predložené osobitnou skupinou potvrdzujú, že lesné požiare, ku ktorým dochádza v období letu vektora, okamžite priťahujú vektory zo vzdialenejších oblastí, a to i po istý čas po požiari. Okamžité odstránenie a likvidácia drevín v oblastiach zasiahnutých požiarom neznižuje atraktívnosť, naopak, môže vyvolať riziko ďalšieho rozšírenia vektorov. Členské štáty by preto mali mať možnosť pokračovať vo výrube a odvoze náchylných drevín nachádzajúcich sa v oblastiach zasiahnutých požiarom skôr, ako sa začne nové obdobie letu vektora.
               
            
                  (8)
               
               
                  Zo skúseností vyplýva, že na zaručenie optimálneho využitia dostupných zdrojov by sa prieskumy v zamorených zónach uvedené v bode 2 prílohy II k vykonávaciemu rozhodnutiu 2012/535/EÚ mali zamerať na tie časti zamorenej zóny, ktoré susedia s ochrannými zónami, aby sa mohli prijať vhodné opatrenia na zamedzenie šírenia háďatka borovicového z tých zamorených zón, v ktorých je známy jeho výskyt, ako aj na prevenciu jeho šírenia do ochranných zón.
               
            
                  (9)
               
               
                  Členské štáty môžu na základe prieskumných činností vykonaných v súlade s medzinárodnou normou FAO pre rastlinolekárske opatrenia č. 4 (5) a po tom, čo zohľadnili rozptylový potenciál vektorov a nenašli žiadne dôkazy o prítomnosti vektorov v danej časti územia, znížiť polomer odlesňovaného pásma z 500 m na 100 m.
               
            
                  (10)
               
               
                  Skúsenosti potvrdili, že ošetrenie dreva identifikovaného vo vymedzených oblastiach v období letu vektora v súlade s bodom 8 prílohy I a bodom 3 písm. c) prílohy II k vykonávaciemu rozhodnutiu 2012/535/EÚ nemusí byť vždy vhodné na zabránenie ďalšieho rozšírenia háďatka borovicového v prípade guľatiny napadnutej vektormi rok pred vykonaním prieskumných činností. Členské štáty môžu preto rozhodnúť o okamžitom zničení takéhoto dreva na mieste.
               
            
                  (11)
               
               
                  Vykonávacie rozhodnutie 2012/535/EÚ by sa preto malo zodpovedajúcim spôsobom zmeniť.
               
            
                  (12)
               
               
                  Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
               
            PRIJALA TOTO ROZHODNUTIE:
      Článok 1
      Zmeny vykonávacieho rozhodnutia 2012/535/EÚ
      Vykonávacie rozhodnutie 2012/535/EÚ sa mení takto:
      
                  1.
               
               
                  V článku 1 sa dopĺňa toto písmeno h):
                  
                              „h)
                           
                           
                              drevina zasiahnutá požiarom alebo víchrom je ktorákoľvek náchylná drevina zničená požiarom alebo víchrom spôsobom, ktorý umožňuje vektorom klásť vajíčka.“
                           
                        
            
                  2.
               
               
                  Článok 4 ods. 2 sa nahrádza takto:
                  „2.   Pohotovostný plán musí obsahovať:
                  
                              a)
                           
                           
                              osobitný oddiel obsahujúci súhrnné informácie o posúdení rizika v súvislosti s háďatkom borovicovým v príslušnom členskom štáte vrátane podrobných informácií o biológii háďatka borovicového, očakávaných príznakov a napadnutých hostiteľských drevín, ako aj informácie o metódach detekcie, hlavných cestách prieniku a ďalšieho rozšírenia vrátane odporúčaní týkajúcich sa zníženia rizika prieniku, usídlenia a rozšírenia;
                           
                        
                              b)
                           
                           
                              úlohy a zodpovednosť orgánov zapojených do realizácie plánu v prípade úradného potvrdenia alebo podozrenia na prítomnosť háďatka borovicového, ako aj rozhodovaciu hierarchiu a postupy pri koordinácii činností, ktoré majú vykonať zodpovedné úradné orgány, iné zapojené verejné orgány, delegované subjekty alebo fyzické osoby, laboratóriá a prevádzkovatelia;
                           
                        
                              c)
                           
                           
                              podmienky prístupu zodpovedných úradných orgánov do priestorov prevádzkovateľov a iných osôb;
                           
                        
                              d)
                           
                           
                              v prípade potreby podmienky prístupu zodpovedných úradných orgánov do laboratórií, k zariadeniam, personálu, externým odborným poznatkom a zdrojom nevyhnutným na rýchlu a účinnú eradikáciu, prípadne na zamedzenie šírenia háďatka borovicového;
                           
                        
                              e)
                           
                           
                              opatrenia, ktoré sa majú prijať v súvislosti s poskytovaním informácií Komisii, iným členským štátom, dotknutým prevádzkovateľom a verejnosti, pokiaľ ide o prítomnosť háďatka borovicového a prijaté protiopatrenia, ak existuje podozrenie na jeho výskyt alebo bol jeho výskyt úradne potvrdený;
                           
                        
                              f)
                           
                           
                              spôsoby zaznamenávania zistení prítomnosti háďatka borovicového;
                           
                        
                              g)
                           
                           
                              protokoly, v ktorých sú opísané metódy vizuálnych preskúmaní, odberu vzoriek a laboratórneho testovania;
                           
                        
                              h)
                           
                           
                              postupy v rámci činností koordinácie so susednými členskými štátmi, prípadne so susednými tretími krajinami, ako aj osoby zodpovedné za koordináciu,
                           
                        Obsah pohotovostného plánu musí odrážať riziko, ktoré špecifikovaný organizmus pre daný členský štát predstavuje.“
               
            
                  3.
               
               
                  V článku 9 sa odsek 3 nahrádza takto:
                  „3.   Členské štáty predkladajú Komisii a ostatným členským štátom k 30. marcu každého roka správu o výsledkoch opatrení prijatých podľa článkov 6 a 7 medzi 1. aprílom predchádzajúceho roku a 31. marcom roku predkladania správy.
                  Správa musí mať všetky tieto prvky:
                  
                              a)
                           
                           
                              počet a lokality zistení prítomnosti háďatka borovicového identifikovaných zvlášť v zamorenej a zvlášť v ochrannej zóne vrátane máp;
                           
                        
                              b)
                           
                           
                              počet identifikovaných uhynutých drevín, chorých drevín alebo drevín zasiahnutých požiarom či víchrom so špecifikovaním počtu drevín, ktoré boli úplne zničené lesnými požiarmi alebo víchrom;
                           
                        
                              c)
                           
                           
                              počet uhynutých drevín, chorých drevín alebo drevín zasiahnutých požiarom či víchrom, z ktorých boli odobraté vzorky;
                           
                        
                              d)
                           
                           
                              počet vzoriek odobratých z uhynutých drevín, chorých drevín alebo drevín zasiahnutých požiarom či víchrom, ktoré boli testované na prítomnosť háďatka borovicového;
                           
                        
                              e)
                           
                           
                              počet vzoriek s pozitívnym výsledkom testu na prítomnosť háďatka borovicového;
                           
                        
                              f)
                           
                           
                              počet odstránených uhynutých drevín, chorých drevín alebo drevín zasiahnutých požiarom či víchrom so špecifikovaním počtu drevín, ktoré boli identifikované pred začiatkom príslušného obdobia;
                           
                        
                              g)
                           
                           
                              počet a umiestnenie pascí a obdobie monitorovania, ako aj počet vektorov zachytených v pasciach, počet vektorov analyzovaných na prítomnosť háďatka borovicového, počet vzoriek analyzovaných na prítomnosť háďatka borovicového zvlášť v ochranných a zvlášť v zamorených zónach vrátane počtu vzoriek s pozitívnym výsledkom testu na prítomnosť háďatka borovicového, ak existujú.
                           
                        Členské štáty musia údaje uvedené v písmenách b) a f) zbierať v týchto obdobiach: od 1. januára do 31. marca, od 1. apríla do 31. októbra a od 1. novembra do 31. decembra v predchádzajúcom roku a od 1. januára do 31. marca v roku predkladania správy.
                  Pri oznamovaní týchto informácií uvedú členské štáty odkaz na príslušné obdobie ich zberu.“
               
            
                  4.
               
               
                  V článku 11 ods. 3 sa prvý pododsek nahrádza takto:
                  „3.   Členské štáty každoročne do 30. apríla oznamujú ostatným členským štátom a Komisii čas a výsledky kontrol uvedených v odsekoch 1 a 2 vykonaných počas predchádzajúceho roka.“
               
            
                  5.
               
               
                  Prílohy I a II sa menia podľa prílohy k tomuto rozhodnutiu.
               
            Článok 2
      Adresáti
      Toto rozhodnutie je určené členským štátom.
      
         V Bruseli 8. marca 2017
         
            
               Za Komisiu
            
            Vytenis ANDRIUKAITIS
            
               člen Komisie
            
         
      
      
         (1)  Ú. v. ES L 169, 10.7.2000, s. 1.
      
         (2)  Vývoj nových metód detekcie, kontroly a eradikácie háďatka borovicového na podporu politiky EÚ v oblasti zdravia rastlín (REPHRAME) – výskumný projekt EÚ č. 265483.
      
         (3)  2009 OEPP/EPPO, Vestník OEPP/EPPO č. 39, 471 – 474: „Všeobecné prvky pohotovostných plánov“.
      
         (4)  Vykonávacie rozhodnutie Komisie 2012/535/EÚ z 26. septembra 2012 o núdzových opatreniach na prevenciu šírenia Bursaphelenchus xylophilus (Steiner et Buhrer) Nickle et al. (háďatka borovicového) v rámci Únie (Ú. v. EÚ L 266, 2.10.2012, s. 42).
      
         (5)  Sekretariát Medzinárodného dohovoru o ochrane rastlín (1995), Medzinárodná norma pre rastlinolekárske opatrenia č. 4: Požiadavky na stanovenie oblastí bez výskytu škodlivého organizmu.
      
         PRÍLOHA
         Prílohy k vykonávaciemu rozhodnutiu 2012/535/EÚ sa menia takto:
         
                     1.
                  
                  
                     Príloha I sa mení takto:
                     
                                 a)
                              
                              
                                 V bode 2 sa tretí pododsek nahrádza takto:
                                 „Po ukončení výrubu sa zo všetkých drevín, ktoré sú uhynuté, choré, ako aj z istého počtu zdravo pôsobiacich drevín vybraných na základe rizika rozšírenia háďatka borovicového v danom prípade odoberú vzorky. Vzorky sa musia odobrať z niekoľkých častí každej dreviny vrátane koruny a zvlášť z tých častí, ktoré vykazujú viditeľné známky aktivity hmyzích vektorov. Vzorky sa musia odobrať aj z odrezaných kmeňov, zvyškových odrezkov a prirodzeného odpadu vykazujúcich známky aktivity hmyzích vektorov a umiestnených v častiach vymedzených oblastí, v ktorých sa príznaky jeho výskytu neočakávajú alebo sa ich výskyt očakáva v neskoršom štádiu. Tieto vzorky sa testujú na prítomnosť háďatka borovicového.“
                              
                           
                                 b)
                              
                              
                                 Bod 4 sa nahrádza takto:
                                 
                                             „4.
                                          
                                          
                                             Ak sa uplatňuje bod 3, musí sa každá náchylná drevina nachádzajúca sa vo vzdialenosti od 100 do 500 m od náchylných drevín, v ktorých bola zistená prítomnosť háďatka borovicového, skontrolovať, či nevykazuje známky alebo príznaky prítomnosti háďatka borovicového, a to pred, počas a po skončení obdobia letu vektorov.
                                             V prípade prítomnosti známok alebo príznakov háďatka borovicového sa z dreviny odoberú vzorky, ktoré sa testujú na prítomnosť háďatka borovicového. Vzorky z týchto náchylných drevín sa musia odobrať z viacerých častí dreviny vrátane koruny. Dotknuté členské štáty musia počas obdobia letu vektorov vykonávať intenzívne prieskumy vektorov odoberaním vzoriek a testovaním týchto vektorov na prítomnosť háďatka borovicového.
                                             Tieto opatrenia sa uplatňujú do ukončenia eradikácie podľa článku 6 ods. 1, alebo do schválenia opatrení na zamedzenie šírenia podľa článku 7 ods. 1.“
                                          
                                       
                           
                                 c)
                              
                              
                                 Bod 5 sa nahrádza takto:
                                 
                                             „5.
                                          
                                          
                                             Ak členský štát disponuje dôkazom o tom, že sa vektor v príslušnej oblasti v posledných troch rokoch nevyskytoval, a to na základe prieskumov vykonávaných na zistenie prítomnosti vektora v súlade s medzinárodnou normou FAO pre rastlinolekárske opatrenia č. 4 (*1) a po tom, čo zohľadnil rozptylový potenciál vektorov, musí byť v okolí každej náchylnej rastliny, na ktorej bola zistená prítomnosť háďatka borovicového, odlesňované pásmo s polomerom 100 m.
                                             Tieto dôkazy musia byť súčasťou informácií oznamovaných podľa článku 9 ods. 1.
                                          
                                       
                                    (*1)  Sekretariát Medzinárodného dohovoru o ochrane rastlín (1995), Medzinárodná norma pre rastlinolekárske opatrenia č. 4: Požiadavky na stanovenie oblastí bez výskytu škodlivého organizmu.“"
						
                              
                           
                                 d)
                              
                              
                                 Bod 6 sa nahrádza takto:
                                 
                                             „6.
                                          
                                          
                                             Členské štáty musia počas a mimo obdobia letu vektora vykonávať prieskumy náchylných drevín vo vymedzených oblastiach formou vizuálnej kontroly, odberu vzoriek z týchto drevín a vektorov a z ich testovania na prítomnosť háďatka borovicového. Počas obdobia ich letu musia vykonávať aj prieskumy vektorov háďatka borovicového. Pri týchto prieskumoch venujú osobitnú pozornosť náchylným drevinám, ktoré sú uhynuté, choré alebo zasiahnuté požiarom či víchrom. Vzorky z týchto náchylných drevín sa musia odobrať z viacerých častí každej dreviny vrátane koruny. Tieto prieskumy sa musia vykonať aj v prípade odrezaných kmeňov, zvyškových odrezkov a prirodzeného odpadu vykazujúcich známky aktivity hmyzích vektorov a umiestnených v častiach vymedzených oblastí, v ktorých sa príznaky jeho výskytu neočakávajú alebo sa ich výskyt očakáva neskôr. Intenzita prieskumov v oblasti s polomerom 3 000 m okolo každej náchylnej dreviny, v ktorej bola zistená prítomnosť háďatka borovicového, musí byť aspoň štyrikrát vyššia ako intenzita prieskumov od hranice polomeru 3 000 m až po vonkajší okraj ochrannej zóny.“
                                          
                                       
                           
                                 e)
                              
                              
                                 V bode 7 sa prvý odsek nahrádza takto:
                                 
                                             „7.
                                          
                                          
                                             Členské štáty identifikujú a vyrúbu vo vymedzenej oblasti všetky náchylné dreviny, v ktorých sa zistila prítomnosť háďatka borovicového, ako aj uhynuté dreviny, choré dreviny a dreviny zasiahnuté požiarom alebo víchrom. Odvezú a zničia vyrúbané dreviny a zvyšky po výrube a až do konca výrubu prijmú všetky nevyhnutné preventívne opatrenia na zabránenie šíreniu háďatka borovicového a jeho vektora. Musia dodržať tieto podmienky:“.
                                          
                                       
                           
                                 f)
                              
                              
                                 V bode 8 sa druhý pododsek nahrádza takto:
                                 „Ak členský štát rozhodne, že odkôrnenie, ošetrenie insekticídom, o ktorom je známe, že je účinný proti vektoru, a prekrytie protihmyzovou sieťou namočenou v tomto insekticíde nie sú dostačujúce opatrenia, musí sa drevo, ktoré nebolo odkôrnené, okamžite zničiť na mieste.
                                 Drevené zvyšky z náchylných drevín po výrube, ktoré zostali na mieste, ako aj neodkôrnené drevo zničené na mieste sa porúbu na triesky hrubé a široké menej ako 3 cm.“
                              
                           
                                 g)
                              
                              
                                 Vkladá sa tento bod 8a:
                                 
                                             „8a
                                          
                                          
                                             Odchylne od bodu 7 písm. b), ak členský štát rozhodne, že výrub a odvoz náchylných drevín zasiahnutých počas obdobia letu vektora požiarom alebo víchrom nie sú dostačujúce opatrenia, tento členský štát môže pokračovať vo výrube a odvoze týchto drevín do začiatku nového obdobia letu.
                                             Bez toho, aby bol dotknutý bod 6 musí členský štát v období letu vektora vykonať intenzívne prieskumy v oblasti zasiahnutej požiarom alebo víchrom formou odberu vzoriek a testovania týchto vektorov na prítomnosť háďatka borovicového a v prípadoch potvrdeného výskytu vykonávať prieskumy náchylných drevín nachádzajúcich sa v okolí formou kontrol, odberu vzoriek a testovania tých drevín, ktoré vykazujú známky alebo príznaky prítomnosti háďatka borovicového alebo jeho vektorov.“
                                          
                                       
                           
               
                     2.
                  
                  
                     Príloha II sa mení takto:
                     
                                 a)
                              
                              
                                 Bod 2 sa nahrádza takto:
                                 
                                             „2.
                                          
                                          
                                             Členské štáty vykonávajú každoročné prieskumy náchylných drevín a vektorov v zamorených zónach formou vizuálnej kontroly, odberu vzoriek z týchto drevín a z ich testovania na prítomnosť háďatka borovicového. Pri týchto prieskumoch venujú osobitnú pozornosť náchylným drevinám, ktoré sú uhynuté, choré alebo zasiahnuté požiarom či víchrom. Prieskumy sa musia zamerať na tie časti zamorenej zóny, ktoré sú v blízkosti ochranných zón s cieľom tieto zóny ochrániť. Členské štáty musia vyrúbať všetky náchylné dreviny, v ktorých bola zistená prítomnosť háďatka borovicového, odviezť a zničiť ich, aj ich zvyšky, pričom musia dodržiavať všetky nevyhnutné preventívne opatrenia na zabránenie šíreniu háďatka borovicového a jeho vektorov.“
                                          
                                       
                           
                                 b)
                              
                              
                                 Bod 3 sa nahrádza takto:
                                 
                                             „3.
                                          
                                          
                                             Členské štáty musia v ochranných zónach prijať tieto opatrenia:
                                             
                                                         a)
                                                      
                                                      
                                                         Členské štáty musia počas a mimo obdobia letu vektora vykonávať prieskumy náchylných drevín v ochranných zónach formou vizuálnej kontroly, odberu vzoriek z týchto drevín a vektorov a z ich testovania na prítomnosť háďatka borovicového. Počas obdobia ich letu musia vykonávať aj prieskumy vektorov háďatka borovicového. Pri týchto prieskumoch treba venovať osobitnú pozornosť náchylným drevinám, ktoré sú uhynuté, choré alebo zasiahnuté požiarom či víchrom, ako aj vektorom vyskytujúcim sa v oblastiach, v ktorých je prítomnosť háďatka borovicového pravdepodobná alebo v ktorých možno prejavy príznakov očakávať neskôr. Vzorky z náchylných drevín sa musia odobrať z viacerých častí každej dreviny vrátane koruny. Tieto prieskumy sa musia vykonať aj v prípade odrezaných kmeňov, zvyškových odrezkov a prirodzeného odpadu vykazujúcich známky aktivity hmyzích vektorov a umiestnených v častiach vymedzených oblastí, v ktorých sa príznaky jeho výskytu neočakávajú.
                                                      
                                                   
                                                         b)
                                                      
                                                      
                                                         Členské štáty musia v dotknutých ochranných zónach identifikovať a vyrúbať všetky náchylné dreviny, ktoré sú uhynuté, choré alebo zasiahnuté požiarom či víchrom. Vyrúbané dreviny a zvyšky po výrube musia odviezť a zničiť, pričom príjmu všetky nevyhnutné preventívne opatrenia na zabránenie šíreniu háďatka borovicového a jeho vektora pred výrubom a počas neho za dodržania týchto podmienok:
                                                         
                                                                     i)
                                                                  
                                                                  
                                                                     Náchylné dreviny identifikované mimo obdobia letu vektora sa ešte pred nadchádzajúcim obdobím letu vektora vyrúbu a zničia na mieste, prepravia pod úradným dohľadom do zamorenej zóny alebo sa odvezú preč. V tomto poslednom prípade sa drevo a kôra týchto drevín buď ošetrí podľa oddielu 1 bodu 2 písm. a) prílohy III, alebo sa spracuje podľa oddielu 2 bodu 2 písm. b) prílohy III.
                                                                  
                                                               
                                                                     ii)
                                                                  
                                                                  
                                                                     Náchylné dreviny identifikované počas obdobia letu vektora sa bezodkladne vyrúbu a zničia na mieste, prepravia pod úradným dohľadom do zamorenej zóny alebo sa odvezú preč. V tomto poslednom prípade sa drevo a kôra týchto drevín buď ošetrí podľa oddielu 1 bodu 2 písm. a) prílohy III, alebo sa spracuje podľa oddielu 2 bodu 2 písm. b) prílohy III.
                                                                  
                                                               Z vyrúbaných náchylných drevín, iných ako drevín úplne zničených lesnými požiarmi, sa odoberú vzorky, ktoré sa otestujú na prítomnosť háďatka borovicového použitím takej metódy odberu vzoriek, ktorá dokáže s 99 % spoľahlivosťou potvrdiť, že úroveň prítomnosti háďatka borovicového v týchto náchylných drevinách je pod 0,02 %.
                                                         Odchylne od bodu ii), ak členský štát rozhodne, že výrub a odvoz náchylných drevín identifikovaných počas obdobia letu vektora a zasiahnutých požiarom alebo víchrom nie sú dostačujúce opatrenia, tento členský štát sa môže rozhodnúť pokračovať vo výrube a odvoze týchto drevín do začiatku nového obdobia letu. Počas tohto výrubu a odvozu musia byť náchylné dreviny buď zničené na mieste, alebo odvezené a ich drevo a kôra ošetrené v súlade s oddielom 1 bodom 2 písm. a) prílohy III, alebo spracované v súlade s oddielom 2 bodom 2 písm. b) prílohy III. Ak platí táto výnimka, potom bez toho, aby bolo dotknuté písm. a) musí členský štát v období letu vektora vykonať intenzívne prieskumy v oblasti zasiahnutej požiarom alebo víchrom formou odberu vzoriek a testovania týchto vektorov na prítomnosť háďatka borovicového a v prípadoch potvrdeného výskytu vykonávať ešte intenzívnejšie prieskumy náchylných drevín nachádzajúcich sa v okolí formou kontrol, odberu vzoriek a testovania tých drevín, ktoré vykazujú známky alebo príznaky prítomnosti háďatka borovicového.
                                                      
                                                   
                                                         c)
                                                      
                                                      
                                                         Pokiaľ ide o náchylné drevo identifikované v ochrannej zóne počas obdobia letu vektora, ako sa uvádza v písm. b), členské štáty odstránia z guľatiny po výrube náchylných drevín kôru, alebo guľatinu ošetria insekticídom, o ktorom je známe, že je účinný proti vektoru, alebo prekryjú guľatinu bezodkladne po výrube protihmyzovou sieťou namočenou v insekticíde.
                                                         Náchylné drevo sa po odstránení kôry, ošetrení alebo prekrytí ihneď prepraví pod úradným dohľadom do skladovacieho priestoru alebo do registrovaného zariadenia na ošetrovanie. Drevo, z ktorého nebola odstránená kôra, sa v skladovacom priestore alebo v registrovanom zariadení na ošetrovanie ihneď ošetrí ešte raz insekticídom, o ktorom je známe, že je účinný proti vektoru, alebo sa prekryje protihmyzovou sieťou namočenou v insekticíde.
                                                         Drevené zvyšky z náchylných drevín po výrube, ktoré zostali na mieste, sa porúbu na triesky hrubé a široké menej ako 3 cm.
                                                         Odchylne od prvého pododseku, ak členský štát rozhodne, že odkôrnenie, ošetrenie insekticídom, o ktorom je známe, že je účinný proti vektoru, a prekrytie protihmyzovou sieťou namočenou v tomto insekticíde nie sú dostačujúce opatrenia, musí sa drevo, ktoré nebolo odkôrnené, okamžite zničiť na mieste. Ak platí táto výnimka, drevené zvyšky z náchylných drevín po výrube, ktoré zostali na mieste, ako aj neodkôrnené drevo zničené na mieste sa porúbu na triesky hrubé a široké menej ako 3 cm.“